РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

6. јул 2017. године

Б е о г р а д

НАРОДНА СКУПШТИНА РЕПУБЛИКЕ СРБИЈЕ

Одбор за првосуђе, државну управу и локалну самоуправу, на 19. седници одржаној 6. јула 2017. године, одлучио је да повуче предлоге које је у складу са чланом 51. Пословника Народне скупштине, упутио Народној скупштини поводом разматрања:

-Листе кандидата за избор члана Одбора Агенције за борбу против корупције коју је поднео председник Републике Томислав Николић (број: 02-346/17 од 17. фебруара 2017. године) и

-Предлога кандидата за избор члана Одбора Агенције за борбу против корупције који су заједно поднели Заштитник грађана и Повереник за информације од јавног значаја и заштиту података о личности (број: 119-283/15 од 1. априла 2015. године).

Одбор је констатовао да је на изборима за председника Републике, одржаним 2. априла 2017. године, изабран Александар Вучић.

Одбор је на 13. седници одржаној 22. фебруара 2017. године, размотрио Листу кандидата за избор члана Одбора Агенције за борбу против корупције, коју је поднео председник Републике Томислав Николић (број: 02-346/17 од 17. фебруара 2017. године).

Одбор за правосуђе, државну управу и локалну самоуправу је одлучио да свој предлог садржан у Извештају поднетом Народној скупштини (број 02-346/17, од 22. фебруара 2017. године) повуче, како би председник Републике Александар Вучић, као овлашћени предлагач, у складу са чланом 9. став 2. тачка 2) Закона о Агенцији за борбу против корупције, поднео предлог за избор члана Одбора Агенције за борбу против корупције.

Одбор за првосуђе, државну управу и локалну самоуправу, на 16. седници одржаној 13. јуна 2017. године, разматрао је предлог кандидата за избор члана Одбора Агенције за борбу против корупције који су заједно поднели Заштитник грађана Саша Јанковић и Повереник за информације од јавног значаја и заштиту података о личности Родољуб Шабић (број: 119-283/15 од 1. априла 2015. године).

Саша Јанковић је 7. фебруара 2017. године поднео оставку на функцију Заштитника грађана.

Одбор за правосуђе, државну управу и локалну самоуправу је одлучио да свој предлог садржан у Извештају који је поднео Народној скупштини (број 119-283/15, од 13. јуна 2017. године) повуче, како би овлашћени предлагачи, у складу са чланом 9. став 2. тачка 6) Закона о Агенцији за борбу против корупције, поднели нови предлог за избор члана Одбора Агенције за борбу против корупције.

ПРЕДСЕДНИК

Петар Петровић